د شکيل اپريدي د قضيې په لمړي ځل پېښور هايکورټ کې اورېدنه وشوه
د اسامه بن لادن په مالومولو کې د امریکا د استخباراتي ادارې (سي ای اې) په مرسته تورن د ډاکټر شکیل اپريدي د قضيې په لومړي ځل اورېدنه په پېښور هايکورټ کې وشوه.
د شکيل اپريدي وکیل قمر ندیم اېډوکېټ وي او ای ډیوه سره په خبرو کې وويل، د قبايلي ضلعو په خېبرپښتونخوا صوبه کې د ورګډېدو وروسته د فاټا ټربيونل ټولې مقدمې هايکورټ ته راغلې او په هغو کې د ډاکټر شکيل مقدمه هم راغله. هغه وويل نن د ګل، دوشنبې په ورځ د شکيل اپريدي په قضيه کې لمړۍ اورېدنه وه. هغه زياته کړه د پېښور هايکورټ دوه ججانو جسټس عبدالشکور او جسټس اعجاز انور د مقدمې اورېدنه وکړه. د قمر نديم په وېنا په عدالت کې د قضيې ريکارډ نه ؤ ځکه رياست ته د ريکارډ عدالت ته د وړاندې کولو دپاره لار ښوونه وکړه. هغه وويل عدالت دوي ته په سمدستي ډول د قضيې د اورېدنې دپاره بله نېټه ور نه کړه په دوه درې ورځو کې به بله نېټه دوي ته ورکړی شي. نوموړی وکیل وايي دوي هيله لري چې په راتلونکې نېټه به د شکیل اپريدې د قضيې اورېدنه وشي او دوي هيله مند دي چې هغه به په دې مقدمه کې بري شي. شکيل اپريدی دا وخت د پنجاب صوبې د ساهیوال ضلعې په زندان کې دی او د روان کال د مې په مياشت کې يې اته کاله په بنديوانۍ کې پوره شو. په نوموړي تور دی چې د القاعده شبکې د پخواني مشر اسامه بن لادن په موندلو کې یې د امریکې د استخباراتي ادارې سي ای اې مرسته کړې وه. اسامه بن لادن د ۲۰۱۱م کال د مې په میاشت کې د امریکې کمانډو ځواکونو د پاکستان په ایبټ اباد ښار کې په ځانګړو عملیاتو کې وژلی ؤ. خو تر نیول کېدو وروسته په شکیل اپریدي باندې له یوې وسلوالې ډلې لشکرِ اسلام سره د اړیکو په تور مقدمه درج شوه او عدالت هغه ته د قبایلي سیمو د ځانګړي قانون اېف سي آر په بنیاد ۳۳ کاله سزا واوروله، چې وروسته یې بیا په سزا کې لس کاله کمی اعلان شو.